Man vra borgtog ná bakkie in padblokkade inploeg‘n Foto van die ongelukstoneel. Foto: Verskaf Albert Pretorius (42), die man wat verdink word dat hy onder die invloed van alkohol bestuur en twee Johannesburgse metropolisiebeamptes by ŉ padblokkade doodgery het, het Donderdag om borgtog aansoek gedoen. Die twee beamptes, Winnie Mokgolo (35) en Sophie Ngoasheng (45), is verlede Maandagaand dood toe Pretorius na bewering met sy Toyota Hilux-dubbelkajuitbakkie in Witkoppenweg in ŉ groep beamptes, sowel as ŉ BMW, ŉ Hyundai en ŉ Porsche wat deur die beamptes afgetrek is, ingeploeg het. Talle mense is beseer. Luyanda Longwe, woordvoerder van die stad se kantoor vir openbare veiligheid, het gesê Pretorius is sedert die voorval in aanhouding en het Donderdag sy borgtogaansoek in die in die Alexandra-streekhof gebring. “Die beskuldigde se prokureur het tydens die aansoek aangevoer dat prima facie-bewyse oor sy kliënt se alkoholperk, wat byna ses keer oor die wettige perk was, nie beslissend is dat Pretorius tydens die voorval onder die invloed bestuur het nie,” het Longwe gesê. “Ingevolge dié argument het die landdros verdere bewyse versoek en die aansoek tot môre [Vrydag] uitgestel,” het Longwe gesê. Pretorius bly in aanhouding. Longwe het gesê die families van die oorledenes was emosioneel toe hulle die beskuldigde van aangesig tot aangesig teëgekom het. ‘n Foto van die ongelukstoneel. Foto: Verskaf